EUROPA-PARLAMENTETS OG RÅDETS DIREKTIV 2011/87/EU
af 16. november 2011
om ændring af direktiv 2000/25/EF for så vidt angår anvendelsen af emissionstrin på smalsporede traktorer
(EØS-relevant tekst)
EUROPA-PARLAMENTET OG RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 114,
under henvisning til forslag fra Europa-Kommissionen,
efter fremsendelse af udkast til lovgivningsmæssig retsakt til de nationale parlamenter,
under henvisning til udtalelse fra Det Europæiske Økonomiske og Sociale Udvalg (1),
efter den almindelige lovgivningsprocedure (2), og
ud fra følgende betragtninger:
(1)
Europa-Parlamentets og Rådets direktiv 2000/25/EF af 22. maj 2000 om foranstaltninger mod emission af forurenende luftarter og partikler fra forbrændingsmotorer til fremdrift af landbrugs- og skovbrugstraktorer (3) regulerer udstødningsemissionerne fra motorer monteret i landbrugs- og skovbrugstraktorer med henblik på yderligere beskyttelse af menneskers sundhed og miljøet. Direktiv 2000/25/EF fastsatte, at de emissionsgrænser, der var gældende i 2010 for typegodkendelse af de fleste motorer med kompressionstænding, betegnet trin III A, skulle erstattes af de strengere trin III B-grænser, der begyndte at træde i kraft fra den 1. januar 2010 for så vidt angår typegodkendelse af sådanne motorer og fra den 1. januar 2011, for så vidt angår markedsføring. Trin IV, der omfatter emissionsgrænser, der er strengere end trin III B, vil begynde at træde i kraft fra den 1. januar 2013 for så vidt angår typegodkendelse af sådanne motorer og fra den 1. januar 2014 for så vidt angår markedsføring.
(2)
I Europa-Parlamentets og Rådets direktiv 2004/26/EF af 21. april 2004 om ændring af direktiv 97/68/EF om indbyrdes tilnærmelse af medlemsstaternes lovgivning om foranstaltninger mod emission af forurenende luftarter og partikler fra forbrændingsmotorer til montering i mobile ikke-vejgående maskiner (4) bestemmes det i artikel 2, litra b), at Kommissionen skal gennemgå den tilgængelige teknik, herunder også cost-benefits, med henblik på bekræftelse af trin III B- og IV-grænseværdierne og vurdering af det eventuelle behov for yderligere fleksible ordninger, undtagelser eller senere ikrafttrædelsesdatoer for visse typer udstyr eller motorer og også medtage motorer, der er installeret i mobile ikke-vejgående maskiner med sæsonbetingede anvendelser. I artikel 4, stk. 8, i direktiv 2000/25/EF indgår desuden en revisionsklausul for derved at tage hensyn til de særlige karakteristika for traktorer i klasse T2, T4.1 og C2.
(3)
Europa-Parlamentet og Rådets direktiv 97/68/EF (5) har været genstand for flere tekniske undersøgelser. Som et resultat af disse tekniske undersøgelser, der blev gennemført i 2007, 2009 og 2010, og som er blevet bekræftet af den konsekvensanalyse, som Kommissionen har gennemført, er det blevet fastslået, at det ikke er teknisk muligt for traktorer i klasse T2, T4.1 og C2 at opfylde kravene til trin III B og trin IV allerede fra de datoer, der er fastsat i nævnte direktiv.
(4)
For at undgå, at EU-lovgivningen foreskriver tekniske krav, som ikke kan opfyldes, og for at forhindre en situation, hvor traktorer i klasse T2, T4.1 og C2 ikke længere kan typegodkendes og markedsføres eller ibrugtages, er det nødvendigt at fastsætte en overgangsperiode på tre år, hvor traktorer klassificeret i klasse T2, T4.1 og C2 stadig kan typegodkendes og markedsføres eller ibrugtages.
(5)
Kommissionen bør årligt fremlægge en rapport for Europa-Parlamentet og Rådet om fremskridtene i forbindelse med udviklingen af tekniske løsninger for teknologi, som opfylder trin IV.
(6)
Direktiv 2000/25/EF bør derfor ændres i overensstemmelse hermed -
VEDTAGET DETTE DIREKTIV:
Artikel 1
Ændring af direktiv 2000/25/EF
I artikel 4 i direktiv 2000/25/EF tilføjes følgende stykke:
»9. Som en undtagelse udsættes de datoer, der er fastsat i stk. 2, litra d) og e), og i stk. 3, med tre år for så vidt angår traktorer i klasse T2, T4.1 og C2, som defineret i henholdsvis kapitel A, punkt A.1, andet led, kapitel B, tillæg 1, del I, punkt 1.1, og kapitel A, punkt A.2, i bilag II til direktiv 2003/37/EF, og som er udstyret med motorer i klasse L-R. I perioderne indtil da finder kravene til trin III A i nærværende direktiv fortsat anvendelse.«
Artikel 2
Tilgængelig forenelig teknologi
Kommissionen skal senest den 31. december 2014 undersøge, hvilken teknologi, der er tilgængelig, som kan opfylde trin IV-kravene og som er forenelig med behovene for klasse T2, T4.1 og C2, og, hvis det er relevant, forelægge forslag for Europa-Parlamentet og Rådet.
Artikel 3
Gennemførelse
1. Medlemsstaterne vedtager og offentliggør senest den 9. december 2012 de love og administrative bestemmelser, der er nødvendige for at efterkomme dette direktiv. De tilsender straks Kommissionen teksten til disse love og bestemmelser.
Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
2. Medlemsstaterne meddeler straks Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
Artikel 4
Ikrafttræden
Dette direktiv træder i kraft på tyvendedagen efter offentliggørelsen i Den Europæiske Unions Tidende.
Artikel 5
Adressater
Dette direktiv er rettet til medlemsstaterne.
Udfærdiget i Strasbourg, den 16. november 2011.